01/08/2014–Hetta árið hevur roynst ótrúliga væl og er tað besta í mong ár, sigur Remi Unstad, skipari og skjútti á norska hvalabátinum «Unstad Junior». Sambært NRK er hetta besta hvalaárið síðani hvalaveiðan varð tikin upp aftur í 1993. Hvalabátarnir hava higartil skotið meira enn helvtina av ársins kvotu, sum er upp á 1286 hvalir. Tilsamans 23 hvalabátar hava luttikið í veiðuni í ár, sum byrjaði 1. apríl og heldur fram til út í august. "Unstad Junior" hevur skotið 56 hvalir, sum hava givið 75 tons av tvøsti. Í fjør fingu teir 45 tons tilsamans. Undanfarin ár hava verið eitt sindur "upp og niður", sigur Unstad. –Vánaligt veður hevur avmarkað veiðumøguleikarnar. Harafturímóti hava umstøðurnar í ár verið av teimum bestu. Í ár hevur hvalurin fingið føði framvið strondini og hildið til har, og tað hevur havt stóra ávirkan á úrslitið. Áhugin fyri at skjóta hval í Norra er vaksandi. Fleiri bátar luttaka í veiðuni í ár enn í fjør. Fleiri síggja nú møguleikarnar í hesi vinnuni, og latið verður eisini væl at bæði eftirspurningi og prísi, skrivar NRK. 01/08/2014 Í meira enn 50 ár hava kvinnurnar í Norsk Luthersk Misjonsselskab havt atkvøðurætt á jøvnum føti við menn, men nú vilja tey ungu í felagnum hava eina broyting. -Kvinnur og menn eru skapt at hava ymiskar uppgávur. Í Bíbluni stendur, at ein kvinna ikki skal vera harri yvir manni sínum, sigur bíbilskúlarektarin Per Bergene Holm við NRK. Hann sigur, at málið er gjølla viðgjørt. –Vit eru greið yvir, at nógvar meiningar eru um hetta, og hetta er onki stórt mál fyri okkum, men málið hevur verið til umrøðu fleiri ferðir, og nú hava vit gjørt av, at kvinnur ikki eiga at hava talu- og atkvøðurætt í lærumálum, sigur Bergene Holm. Bíbilskúlarektarin vil ikki samanberast við víðgongdar islamistar. –Tað er órættvíst at samanbera okkum við islamskar fundamentalistiskar felagsskapir, so sum mong gera á Facebook. Vit taka frástøðu frá nýtslu av harðskapi. Fólk skulu vita, at tey kunnu vera trygg saman við okkum, sigur Bergene Holm. Norsk Luthersk Lekmannsmisjon er ein konservativur felagsskapur og varð stovnaður í 1963. Hann hevur bakstøði í vekingunum í 1950-og 60-árunum sambært kristna blaðnum Dagen. Baywatch-stjørnan Pamela Anderson kemur til Føroya í dag at mótmæla grindadrápi saman við Sea Shephard. Tað váttaði hon í samrøðu við Ekstra Bladet í gjár. Hon skuldi upprunaliga verið komin til Føroya mikudagin, men tað varð av ongum fyri veður. -Tá veðrið endiliga loyvdi tí, bar ikki til hjá okkum at fara, men í morgin (í dag, red.) fari eg avstað, sigur Pamela Anderson. Hon stúrir ikki fyri móttøkuni í Føroyum. -Eg havi tosað við fleiri fólk, og tey eru stolt av sínum siðum. Men siðir broytast allatíðina, og eg vil fegin vera við til at broyta teir. Í hesi øldini vita øll alt, og øll síggja alt, og eg vil fegin leggja trýst á hetta við at skapa uppmerksemi um tað. Eg vóni, at tað hjálpir. Tað ger, at heimurin sær tað. Tað eru bert nakrar fáar staðni, at hetta fer fram, og eg dugi ikki at síggja nakað hugskot við tí. Um talan bert er um undirhald, er tað ræðuligt. Eg vóni, at tað fer at broytast, so fólk einaferð fara at siga "Gjørdu vit tað veruliga?" sigur Pamela Anderson við Ekstra Bladet. Á myndini ger danska TV 2 samrøðu við hana. Fyrri dysturin í 3. innleiðandi umfarinum í undankappingini til Europa League millum Víking og kroatiska liðið Rijeka á Tórsvølli í kvøld endaði við avsmurningi til Víking, 1-5. Støðan í hálvleikinum var 1-2. Gestirnir vóru sum væntað ov tungir at syfta hjá Víkingi, sum ongantíð reiðiliga fekk fótin fyri seg. Til tess var mótstøðan rætt og slætt ov stór. Kroatar høvdu tamarhald á dystinum mestsum allar 90 minuttirnar. Onkrir glottar vóru tó hjá Víkingi, treyðugt so. Tildømis tá Hallur Hansson hegnisliga skallaði bóltin í netið til 1-1 í 34. minutti. Onkrir aðrir góðar møguleikar vóru eisini. Men samanumtikið var talan um klassamun, og sigurin hjá Rijeka var fult uppiborin. Í Qaqortoq í Suðurgrønlandi eru átta fólk deyð fyri egnari hond í ár. Fýra menn og fýra kvinnur. Til samanberingar vóru bert tvey sjálvmorð í býnum í 2013. Í einum øðrum býi har suðuri, Narsaq, hava tvey sjálvmorð verið í ár. Á familjudeplinjum hjá kommununi hava tey ilt við at skilja, hví so mong sjálvmorð hava verið í ár. -Sjálvmorð hava tað við at smitta, so vinir ella familja hjá tí deyða eftir eini tíð eisini fáa tankar um ikki at tíma at liva longur. Men í hesum førunum hevur onki samband verið millum hesi fólkini, sigur leiðarin á familjudeplinum í Qaqortoq, Cecile Jeremiassen, við grønlendska kringvarpið KNR. Í norska fótbóltssambandinum eru tey sera vónbrotin av, at bert tvey norsk lið (Rosenborg og Molde) eru eftir í teimum evropeisku fótbóltskappingunum í ár. Hetta er als ikki í samsvari við virkisætlanina hjá NFF, har málið er, at Norra innan 2015 skal vera millum 20 tey bestu evropeisku londini á styrkislistanum. Sum frálíður skal Norra sambært virkisætlanini aftur teljast millum tey 12 bestu. Norra var í 2010 nummar 22. Í 2011 fullu teir niður á 26. plássið. Síðani hava plaseringarnar verið 26 (2012), 27 (2013) og 26 (2014). –Vit liggja alt ov niðarlaga, sigur Niels Johan Semb í norska fótbóltssambandinum í samrøðu við NRK. Eiga altíð at vinna á føroyingum Í summar hevur hann millum annað sæð Tromsø rúka út úr Europa League móti einum føroyskum liði (Víkingi). Føroyar eru nummar 51 av 53 londum á evropeiska styrkislistanum í fótbólti. Bara San Marino og Andorra eru verri plaserað. –Hetta má bara ikki henda. Sjálvt um talan er um eitt lið, ið spælir í næstbestu deildini í Norra, so skulu norsk lið vinna á liðum úr Føroyum, sigur ein ikki sørt vónbrotin Niels Johan Semb við norska kringvarpið. Nýggja grønlendska flogfelagið Greenland Express noyddist aftur í síðstu viku at avlýsa tveir túrar, skrivar Check-in. dk. Felagið hevur havt fleiri trupulleikar við samstarvinum við hollendska Denim Air, ið rekur flúgvingina hjá Greenland Express millum Danmark, Ísland og Grønland. Hetta hevur havt við sær, at neyðugt hevur verið at umbooka ferðafólkini ella at rindað teimum pengarnar aftur. Hetta kostar nýstovnaða felagnum dýrt. Stjórin í felagnum, Gert Brask, sigur við Check-in. dk, at Denim Air ferð eftir ferð hevur avlýst vegna sjúku hjá flogskiparunum, hóast sáttmálin sigur, at tríggjar manningar eiga at vera tøkar. Gert Brask er ikki í iva um, at neyðugt er við einum nýggjum íleggjara, skal felagnum verða lív lagað, uttan at hann tó vil seta eina tíðarfreist á, nær pínumarkið er nátt. -Denim Air hevur ábyrgdina av óregluligu flúgvingini, men tað eri eg, sum verði Svartiper hvørja ferð. Eg kann ikki halda fram við at finna pengar, um fleiri avboð koma vegna manningartrot, sigur Gert Brask. Nú er ikki nógv dust og órudd sum sleppir undan. Nýggjasta amboðið hjá Reinhaldinum hjá Tórshavnar kommunu er ein snildur elrikin dustsúgvari, sum er óførur at rudda alt tað minsta óruddið burtur, serliga tað sum liggur á og framvið gonguteigum. Dustsúgvarin, sum er av slagnum Glutton, er elrikin. Hann er lættur at koyra og stýra. Alt óruddið fer beinleiðis í eina heilt vanliga plastikkskrellispann, sum so verður útskift, tá hon er full. Dustsúgvarin varð royndur á Vaglinum og í Vágsbotni í morgun og riggaði avbera væl, skrivar kommunan á heimasíðu síni.